Cardiff University | Student Experience & Academic Standards » Arolwg Profiad Myfyrwyr Ôl-raddedig a Addysgir (PTES)
Pa gwestiynau mae PTES yn eu gofyn?
Mae’r Arolwg Profiad Myfyrwyr Ôl-raddedig a Addysgir yn cynnig cyfle i’n myfyrwyr ôl-raddedig a addysgir rannu gwybodaeth gyda’r Brifysgol am eu profiad a fydd yn ein cynorthwyo ni i nodi meysydd y gellid eu gwella.
Arolwg ar-lein yw PTES sy’n rhoi sylw i chwe maes:
•	Ansawdd yr addysgu a’r dysgu
•	Asesu ac adborth
•	Trefniadaeth a rheolaeth
•	Adnoddau dysgu
•	Datblygu sgiliau/gyrfa
•	Boddhad cyffredinol
Yn ogystal, gofynnir i fyfyrwyr dynnu sylw at unrhyw agweddau ar eu profiad oedd yn arbennig o gadarnhaol neu negyddol. Mae’r Brifysgol hefyd wedi achub ar y cyfle i ofyn rhai cwestiynau ychwanegol am rai o’r gwasanaethau a chyfleusterau a ddarperir i fyfyrwyr ôl-raddedig.
Yn yr un modd â’r Arolwg Profiad Ymchwil Ôl-raddedig (PRES), dyluniwyd PTES gan yr Academi Addysg Uwch sy’n cynnal yr arolwg yn nifer o Brifysgolion y DU.
Mae’r arolwg ar gael nawr i bob myfyriwr ôl-raddedig a addysgir trwy ddolen ar-lein unigryw a anfonir trwy neges e-bost. Mae hefyd yn bosibl i chi ddilyn y ddolen ar fwrdd gwaith unrhyw un o gyfrifiaduron y Brifysgol. Bydd yr arolwg ar agor tan fis Mai 2013. Mae fersiwn Saesneg ar gael hefyd.
Bydd canlyniadau’r arolwg yn cael eu dadansoddi a’u rhannu gyda staff academaidd a gweinyddol allweddol sy’n ymwneud ag addysgu a rheoli rhaglenni a myfyrwyr ôl-raddedig a addysgir. Yn ogystal, bydd Cynrychiolwyr Academaidd Myfyrwyr yn cael crynodeb o’r canfyddiadau allweddol. Bydd cyrff penderfynu’r Brifysgol sy’n gyfrifol am ddarpariaeth ôl-raddedig yn cael cyfle i ystyried prif ddatganiadau’r arolwg. Bydd y Brifysgol yn gallu cymharu ei chanlyniadau yn erbyn canlyniadau cyfansymiol cenedlaethol cyffredinol a grŵp o sefydliadau ‘meincnod’ dethol. Yn ogystal, bydd yr Academi Addysg Uwch yn cynnal dadansoddiad sector cyfan ac yn cynhyrchu adroddiad yn seiliedig ar y canfyddiadau yn yr hydref 2013.
Mae mwy o wybodaeth ynghylch arolygon myfyrwyr ôl-raddedig (gan gynnwys PTES) ar gael ar wefan yr Academi Addysg Uwch.